Ádám Lang

Ádám Lang (sündinud 17. jaanuaril 1993 Veszprémis) on Ungari jalgpallur, kes mängib keskkaitsjana Küprose kõrgliiga klubis Omonia ja Ungari jalgpallikoondises.

Ta alustas klubikarjääri kodulinna klubis FC Veszprém. Ungari kõrgliigas debüteeris ta hooajal 2012–13 Győri meeskonnas ning tuli samal hooajal klubiga Ungari meistriks. Aastatel 2015–2016 mängis ta Ungari kõrgliiga klubis Videoton.

2016. aasta septembris liitus ta Prantsusmaa kõrgliiga klubiga Dijon. Hooaja 2017–18 teises pooles oli ta Dijonist laenul Prantsusmaa esiliiga klubis Nancy. Hooajal 2018–2019 mängis ta Rumeenia klubis CFR Cluj ning tuli samal hooajal klubiga Rumeenia meistriks. Alates hooajast 2019–20 on ta mänginud Omonias.

Ungari jalgpallikoondises debüteeris Lang 22. mail 2014 sõprusmängus Taani vastu. Koondisekarjääri esimese värava lõi ta 13. novembril 2016 MM-i valikmängus Andorra vastu. Ungari koondisse on ta kuulunud 2016. ja 2021. aasta Euroopa meistrivõistlustel.

 Saavutused 
Győr
Nemzeti Bajnokság I: 2012–13
Szuperkupa: 2013
Ungari karikas: Teine koht 2012–13
Videoton
Szuperkupa: Teine koht 2015
CFR Cluj
Liga I: 2018–19
Supercupa României: 2018
Omonia
Küprose kõrgliiga: 2020–21

Kategooria:Ungari jalgpallurid
Kategooria:Dijon FCO mängijad
Kategooria:Ligue 1 mängijad
Kategooria:Sündinud 1993